**МОТИВИ ЗА ПРИЕМАНЕ**

на Наредба за изменение и допълнение на Наредбата за определяне на местните данъци на територията на Община Габрово, съгласно чл. 1, ал. 2 и 3 от ЗМДТ

/Приета с Решение № 253/23.12.2008 г., изм. с Решение № 28/18.03.2010 г., изм. с Решение № 8/27.01.2011 г., изм. с Решение № 29/22.12.2011 г., изм. с Решение № 268/19.12.2013 г., изм. с Решение № 14/29.01.2015 г., изм. с Решение № 74/23.12.2015 г., изм. с Решение № 184/29.09.2016 г., изм. с Решение № 82/26.04.2018 г., изм. с Решение № 3/31.01.2019 г./

**1. Причини, които налагат приемане на промените:**

Причините, които налагат приемането на промените в Наредба за изменение и допълнение на Наредбата за определяне на местните данъци на територията на Община Габрово, съгласно чл. 1, ал. 2 и 3 от ЗМДТ, са продиктувани от обявения за противоконституционен, с Решение № 4 на КС на РБ – ДВ, бр. 32 от 2019 г., чл. 22 от Закона за местни данъци и такси. Горецитираното решението на КС на РБ е постановено след приемане на Решение № 3/31.01.2019 г. на Общински съвет Габрово за приемане на второ четене на Наредба за изменение и допълнение на Наредбата за определяне на местните данъци на територията на Община Габрово, съгласно чл. 1, ал. 2 и 3 от ЗМДТ

Текстът на чл. 22 от ЗМДТ регламентираше размера на данъка за жилищни имоти, разположени на територията на населено място, включено в Списъка на курортите в Република България и определяне на техните граници, приет с Решение на Министерски съвет № 153 от 24 февруари 2012 г., които за съответната година не са основно жилище на данъчно задълженото лице, не са отдадени под наем и не са регистрирани като места за настаняване по смисъла на Закона за туризма. В Списъка на курортите от местно значение на територията на Община Габрово, попада местност „Люляците“. Определеният данък за жилищен имот е 4,5 ‰ върху данъчната оценка.

В резултат на обявения за противоконституционен текст на чл. 22 от ЗМДТ, този вид данък следва да се отмени в Наредбата за определяне на местните данъци на територията на Община Габрово, съгласно чл. 1, ал. 2 и 3 от ЗМДТ.

**2. Финансови и други средства, необходими за прилагането на новата уредба:**

За прилагането на предложените промени в Наредбата за определяне размера на местните данъци на територията на Община Габрово, съгласно чл. 1, ал. 2 и 3 от ЗМДТ не се изисква допълнителен финансов ресурс. Същите няма да доведат до пряко или косвено въздействие върху общинския бюджет.

**3.Очакваните резултати от прилагането, включително финансовите, ако има такива:**

Очакваните резултати след приемането на проекта за изменение на Наредбата е да се регламентират условията и реда за определяне, установяване, обезпечаване и събиране на местните данъци, съобразно изискванията на Закона и да не се допускат противоречия и различия между законовата и подзаконова нормативна уредба.

**4.Анализ за съответствие с правото на Европейския съюз:**

Настоящата наредба е създадена в съответствие с принципите на Европейската харта за местно самоуправление, Европейска харта за регионално развитие, както и с директиви на Европейската общност, свързани с тази материя, предвид съответствието на основния нормативен акт (ЗМДТ) с тях.